Návrh NARIADENIE EURÓPSKEHO PARLAMENTU A RADY, ktorým sa zrušujú určité akty v oblasti policajnej spolupráce a justičnej spolupráce v trestných veciach /* COM/2014/0715 final - 2014/0339 (COD) */





DÔVODOVÁ SPRÁVA 1. KONTEXT NÁVRHU Prioritou Komisie je zabezpečiť, aby legislatívne acquis EÚ bolo vždy aktuálne a plnilo svoj účel. Už v Medziinštitucionálnej dohode o lepšej tvorbe práva zo 16. decembra 2003[1] sa Európsky parlament, Rada a Komisia dohodli na znížení množstva právnych predpisov Európskej únie zrušením aktov, ktoré sa už neuplatňujú. Takéto akty by sa mali odstrániť z acquis Európskej únie s cieľom zlepšiť transparentnosť a zabezpečiť vyšší stupeň istoty pre všetkých občanov a všetky členské štáty. Je to v súlade s politikou Komisie v oblasti regulačnej vhodnosti. Komisia vo svojom oznámení z júna 2014 „Program regulačnej vhodnosti a efektívnosti (REFIT): súčasný stav a výhľad do budúcnosti“[2] uviedla, že vykonáva skríning acquis v oblasti policajnej spolupráce a justičnej spolupráce v trestných veciach s cieľom identifikovať akty, ktoré by sa mohli zrušiť v kontexte uplynutia prechodného obdobia stanoveného v zmluvách. Komisia už vypracovala svoje posúdenie právnych aktov, ktoré sa týkajú priestoru slobody, bezpečnosti a spravodlivosti vrátane acquis bývalého tretieho piliera. Mnohé akty prijaté v posledných desaťročiach úplne stratili svoje právne účinky. Nie sú už relevantné pre svoj dočasný charakter, alebo preto, že ich obsah sa prevzal do následných právnych aktov. Z dôvodov právnej istoty Komisia navrhuje, aby Európsky parlament a Rada zrušili opatrenia uvedené v tomto návrhu. I. Jednotnou akciou Rady 96/610/SVV[3] sa vytvoril zoznam špecializovaných protiteroristických spôsobilostí, zručností a odborných znalostí s cieľom zabezpečiť, aby boli vo väčšej miere a ľahšie dostupné všetkým úradom v členských štátoch, a tak posilniť protiteroristickú spôsobilosť členských štátov. Táto jednotná akcia sa stala zastaranou, pretože rozhodnutím Rady 2009/371/SVV[4] bol Europol poverený úlohou podporovať a posilňovať činnosti príslušných orgánov členských štátov a ich vzájomnú spoluprácu pri predchádzaní terorizmu a v boji proti nemu a rozhodnutím Rady 2008/615/SVV[5] (takzvané prümské rozhodnutie) sa zaviedol nový rámec pre cezhraničnú spoluprácu v boji proti terorizmu. Jednotná akcia Rady 96/699/SVV[6] týkajúca sa výmeny informácií o chemickom profilovaní drog na uľahčenie lepšej spolupráce medzi členskými štátmi v boji proti nezákonnému obchodovaniu s drogami. Táto jednotná akcia sa stala zastaranou po nadobudnutí účinnosti rozhodnutia Rady 2009/371/SVV[7] o zriadení Europolu, do ktorého sa včlenila bývalá protidrogová jednotka a Dohovor o vzájomnej pomoci v trestných veciach medzi členskými štátmi Európskej únie[8], ktorý zabezpečuje širšiu spoluprácu medzi členskými štátmi v oblasti protidrogovej politiky. III. Jednotná akcia Rady 96/747/SVV[9] bola zameraná na posilnenie spolupráce medzi orgánmi členských štátov pre presadzovanie práva poskytovaním pomoci pri spolupráci v boji proti kriminalite v celej EÚ. Táto jednotná akcia sa stala zastaranou, pretože rozhodnutím Rady 2009/371/SVV[10] bol Europol poverený vývojom odborných znalostí o vyšetrovacích postupoch príslušných orgánov členských štátov a poskytovaním poradenstva pre vnútroštátne orgány pri vyšetrovaniach. Navyše, po tom, čo Europol vyvinul platformu Europolu pre expertov (EPE), vedúci národných jednotiek Europolu v jednotlivých členských štátoch (HENU) 16. februára 2012 prijali rozhodnutie zatvoriť zoznam vytvorený na základe jednotnej akcie 96/747/SVV. IV. Jednotná akcia Rady 96/750/SVV[11] sa týkala aproximácie právnych predpisov a postupov na boj proti drogovej závislosti a boj proti nelegálnemu obchodovaniu s drogami. Táto jednotná akcia sa stala zastaranou nadobudnutím účinnosti Dohovoru o vzájomnej pomoci v trestných veciach medzi členskými štátmi Európskej únie[12], ktorý zabezpečuje širšiu spoluprácu medzi členskými štátmi aj v oblasti protidrogovej politiky, a rámcového rozhodnutia Rady 2004/757/SVV[13], ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami, ktorým sa stanovili prísnejšie pravidlá pre definície určitých trestných činov v oblasti protidrogovej politiky a tresty za ne. V. Jednotná akcia Rady 97/339/SVV[14] umožňovala spoluprácu a poskytla mandát na výmenu informácií medzi členskými štátmi, pokiaľ ide o rozsiahle podujatia, s cieľom udržiavať právo a poriadok a predchádzať trestným činom. Táto jednotná akcia sa stala zastaranou, pretože rozhodnutím Rady 2008/615/SVV[15] (takzvané prümské rozhodnutie) sa zaviedol nový rámec pre spoluprácu pri udržiavaní verejného poriadku a bezpečnosti počas veľkých podujatí a pre výmenu údajov. Navyše, rozhodnutiami Rady 2002/348/SVV[16] a 2007/412/SVV[17] sa vytvorili národné futbalové informačné strediská na koordináciu a uľahčovanie medzinárodnej policajnej spolupráce a výmeny informácií v spojení s futbalovými zápasmi medzinárodných rozmerov. VI. Cieľom jednotnej akcie Rady 97/372/SVV[18] bolo zvýšiť výmenu informácií a spravodajských poznatkov medzi colnými orgánmi a ostatnými orgánmi presadzovania práva, najmä v oblasti drog. Táto jednotná akcia sa stala zastaranou, keď platnosť nadobudol neapolský dohovor[19], ktorým sa stanovujú podrobnejšie pravidlá vzájomnej pomoci a spolupráce medzi členskými štátmi s cieľom predchádzať porušeniam vnútroštátnych colných predpisov a odhaľovať ich, ako aj stíhať a trestať porušenia colných predpisov Spoločenstva a vnútroštátnych colných predpisov. Rozhodnutím Rady 2009/917/SVV[20] sa navyše zvýšila efektívnosť spolupráce a postupov kontroly colných orgánov prostredníctvom vytvorenia colného informačného systému (CIS) s cieľom predchádzať, vyšetrovať a postihovať porušenia právnych predpisov Spoločenstva v oblasti colníctva alebo poľnohospodárstva. Okrem toho bol rozhodnutím Rady 2009/371/SVV Europol poverený úlohami zameranými na podporu colnej spolupráce. VII. Jednotná akcia Rady 98/427/SVV[21] o dobrej praxi vo vzájomnej právnej pomoci v trestných veciach sa stala zastaranou po nadobudnutí účinnosti Dohovoru o vzájomnej pomoci v trestných veciach medzi členskými štátmi Európskej únie[22], ktorý zabezpečuje širšiu spoluprácu medzi členskými štátmi v trestných veciach. VIII. Akt Rady z 3. decembra 1998, ktorým sa stanovuje Služobný poriadok uplatniteľný na zamestnancov Europolu[23], platil pre zamestnancov Europolu prijatých do zamestnania pred nadobudnutím účinnosti rozhodnutia Rady 2009/371/SVV. Platnosť pracovných zmlúv však čoskoro uplynie, v dôsledku čoho sa tento služobný poriadok stane zastaraným. Prechodnými ustanoveniami stanovenými v tomto návrhu sa zabezpečí, aby sa na tieto pracovné zmluvy až do ich ukončenia naďalej vzťahoval uvedený akt. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Dialóg zameraný na identifikáciu právnych opatrení acquis bývalého tretieho piliera, ktoré sa stali zastaranými, prebehol v roku 2014 medzi Komisiou a zástupcami členských štátov a sekretariátu Rady v rámci skupiny priateľov predsedníctva, ktorá bola aktivovaná s cieľom preskúmať všetky aspekty spojené s koncom päťročného prechodného obdobia stanoveného v článku 10 protokolu č. 36 k zmluvám. 3. PRÁVNE PRVKY NÁVRHU Zhrnutie navrhovaných opatrení Týmto návrhom sa zrušuje niekoľko právnych opatrení acquis bývalého tretieho piliera, ktoré boli identifikované ako zastarané. Právny základ Právnym základom pre zrušenie jednotnej akcie Rady 96/610/SVV je článok 87 ods. 2 písm. c) Zmluvy o fungovaní Európskej únie. Právnym základom pre zrušenie jednotnej akcie Rady 96/699/SVV je článok 87 ods. 2 Zmluvy o fungovaní Európskej únie. Právnym základom pre zrušenie jednotnej akcie Rady 96/747/SVV je článok 88 ods. 2 písm. a) Zmluvy o fungovaní Európskej únie. Právnym základom pre zrušenie jednotnej akcie Rady 96/750/SVV je článok 83 ods. 1 a článok 87 ods. 2 Zmluvy o fungovaní Európskej únie. Právnym základom pre zrušenie jednotnej akcie Rady 97/339/SVV je článok 87 ods. 2 Zmluvy o fungovaní Európskej únie. Právnym základom pre zrušenie jednotnej akcie 97/372/SVV je článok 87 ods. 2 Zmluvy o fungovaní Európskej únie. Právnym základom pre zrušenie jednotnej akcie Rady 98/427/SVV je článok 82 ods. 1 Zmluvy o fungovaní Európskej únie. Právnym základom pre zrušenie aktu Rady z 3. decembra 1998, ktorým sa stanovuje Služobný poriadok uplatniteľný na zamestnancov Europolu, je článok 88 ods. 2 Zmluvy o fungovaní Európskej únie. Zásada subsidiarity a zásada proporcionality Opatrenia, na ktoré sa vzťahuje tento návrh, sú zastarané buď preto, že ich obsah bol prevzatý do následných aktov, alebo preto, že pre ich dočasný charakter už nie sú relevantné. Zrušenie týchto opatrení je preto v súlade so zásadou subsidiarity aj so zásadou proporcionality. Je na zákonodarcovi Únie, aby na tieto účely prijal potrebné opatrenia. Výber nástrojov Navrhovaný nástroj: nariadenie Európskeho parlamentu a Rady. V článku 88 ods. 2 Zmluvy o fungovaní Európskej únie sa stanovuje, že štruktúru, fungovanie, rozsah pôsobnosti a kompetencie Europolu určia Európsky parlament a Rada prostredníctvom nariadení. Nariadenie je preto forma aktu výslovne uvedená v tomto ustanovení primárneho práva. 4. VPLYV NA ROZPOČET Návrh nemá vplyv na rozpočet. 2014/0339 (COD) Návrh NARIADENIE EURÓPSKEHO PARLAMENTU A RADY, ktorým sa zrušujú určité akty v oblasti policajnej spolupráce a justičnej spolupráce v trestných veciach EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 82 ods. 1, článok 83 ods. 1, článok 87 ods. 2 a článok 88 ods. 2, so zreteľom na návrh Európskej komisie[24], po postúpení návrhu legislatívneho aktu národným parlamentom, konajúc v súlade s riadnym legislatívnym postupom, keďže: (1) Zlepšenie transparentnosti práva Únie je podstatnou súčasťou stratégie lepšej tvorby práva, ktorú realizujú inštitúcie Únie. V tejto súvislosti je vhodné odstrániť z platných právnych predpisov tie akty, ktoré už neplnia žiadny účel. (2) Niektoré akty prijaté v oblasti policajnej spolupráce a justičnej spolupráce v trestných veciach sa stali zastaranými pre ich dočasný charakter alebo preto, že ich obsah sa prevzal do následných aktov, hoci neboli zrušené. (3) Jednotnou akciou Rady 96/610/SVV[25] sa vytvoril zoznam špecializovaných protiteroristických spôsobilostí, zručností a odborných znalostí s cieľom zabezpečiť, aby boli vo väčšej miere a ľahšie dostupné úradom vo všetkých členských štátoch. Táto jednotná akcia sa stala zastaranou, pretože rozhodnutím Rady 2009/371/SVV[26] bol Europol poverený úlohou podporovať a posilňovať činnosti príslušných orgánov členských štátov a ich vzájomnú spoluprácu pri predchádzaní terorizmu a v boji proti nemu a rozhodnutím Rady 2008/615/SVV[27] sa zaviedol nový rámec pre cezhraničnú spoluprácu v boji proti terorizmu. (4) Jednotnou akciou Rady 96/699/SVV[28]sa protidrogová jednotka Europolu určila za orgán, ktorému sa mali zasielať informácie z členských štátov týkajúce sa chemického profilovania. Táto jednotná akcia sa stala zastaranou po nadobudnutí účinnosti rozhodnutia Rady2009/371/SVV[29] a Dohovoru o vzájomnej pomoci v trestných veciach medzi členskými štátmi[30]. (5) Jednotná akcia Rady 96/747/SVV[31] bola zameraná na posilnenie spolupráce medzi orgánmi členských štátov pre presadzovanie práva prostredníctvom vytvorenia zoznamu špecializovaných spôsobilostí, zručností a odborných znalostí. Táto jednotná akcia sa stala zastaranou po nadobudnutí účinnosti rozhodnutia 2009/371/SVV, na základe ktorého bol Europol poverený úlohou vývoja odborných znalostí o vyšetrovacích postupoch príslušných orgánov členských štátov a poskytovania poradenstva pri vyšetrovaniach. (6) Jednotná akcia Rady 96/750/SVV[32] bola zameraná na posilnenie spolupráce príslušných orgánov členských štátov v boji proti drogovej závislosti a vyzvanie členských štátov, aby vykonali aproximáciu svojich právnych predpisov s cieľom zabezpečiť ich vzájomnú zlučiteľnosť v rozsahu, ktorý je potrebný na predchádzanie nezákonnému obchodovaniu s drogami v Únii a na boj proti nemu. Táto jednotná akcia sa stala zastaranou nadobudnutím účinnosti Dohovoru o vzájomnej pomoci v trestných veciach medzi členskými štátmi Európskej únie a rámcového rozhodnutia Rady 2004/757/SVV[33]. (7) Jednotná akcia Rady 97/339/SVV[34] umožňovala spoluprácu a poskytla mandát na výmenu informácií medzi členskými štátmi, pokiaľ ide o rozsiahle podujatia, ktoré navštevuje veľké množstvo ľudí z viac ako jedného členského štátu, s cieľom udržiavať právo a poriadok, ochraňovať ľudí a ich majetok a predchádzať trestným činom. Táto jednotná akcia sa stala zastaranou po nadobudnutí účinnosti rozhodnutí Rady 2008/615/SVV[35], 2002/348/SVV[36] a 2007/412/SVV[37], ktorými sa stanovili nové pravidlá pre výmenu osobných a iných údajov a pre ďalšie formy spolupráce s cieľom udržiavať verejný poriadok a bezpečnosť na veľkých podujatiach. (8) Cieľom jednotnej akcie Rady 97/372/SVV[38] bolo zvýšiť výmenu informácií a spravodajských poznatkov medzi colnými orgánmi a ostatnými orgánmi presadzovania práva, najmä v oblasti drog. Táto jednotná akcia sa stala zastaranou po nadobudnutí účinnosti aktu Rady 98/C 24/01[39] o vypracovaní neapolského dohovoru, ktorým sa zaviedli podrobné pravidlá vzájomnej pomoci a spolupráce medzi členskými štátmi s cieľom predchádzať porušeniam vnútroštátnych colných predpisov a odhaľovať ich, po nadobudnutí účinnosti rozhodnutia Rady 2009/917/SVV[40], ktorým sa zvýšila efektívnosť spolupráce a postupov kontroly colných orgánov prostredníctvom vytvorenia colného informačného systému (CIS), a rozhodnutia Rady 2009/371/SVV, na základe ktorého bol Europol poverený úlohami zameranými na podporu colnej spolupráce. (9) Jednotná akcia Rady 98/427/SVV[41] o dobrej praxi vo vzájomnej právnej pomoci v trestných veciach bola zameraná na výmenu osvedčených postupov medzi členskými štátmi, pokiaľ ide o vybavovanie žiadostí o právnu pomoc v trestných veciach. Táto jednotná akcia sa stala zastaranou. Nikdy nebola vyhodnotená a de facto stratila význam s nadobudnutím účinnosti Dohovoru o vzájomnej pomoci v trestných veciach medzi členskými štátmi. (10) Akt Rady 1999/C 26/07[42] stále platí pre zamestnancov Europolu prijatých do zamestnania pred nadobudnutím účinnosti rozhodnutia Rady 2009/371/SVV. Platnosť pracovných zmlúv však čoskoro uplynie, v dôsledku čoho sa tento služobný poriadok stane zastaraným. (11) Z dôvodov právnej istoty a zrozumiteľnosti by sa tieto zastarané jednotné akcie a uvedený akt Rady mali zrušiť. (12) Keďže cieľ tohto nariadenia, a to zrušenie niekoľkých zastaraných aktov Únie týkajúcich sa oblasti policajnej spolupráce a justičnej spolupráce v trestných veciach, nie je možné dosiahnuť na úrovni jednotlivých členských štátov, ale možno ho dosiahnuť iba na úrovni Únie, toto nariadenie je v súlade s požiadavkami zásady subsidiarity podľa článku 5 zmluvy. V súlade so zásadou proporcionality podľa uvedeného článku toto nariadenie neprekračuje rámec toho, čo je nevyhnutné na dosiahnutie tohto cieľa. (13) V súlade s článkom 1 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto nariadenia. (14) V súlade s článkami 1 a 2 Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, a bez toho, aby bol dotknutý článok 4 uvedeného protokolu, sa tieto členské štáty nezúčastňujú na prijatí tohto nariadenia, PRIJALI TOTO NARIADENIE: Článok 1 Zrušenie zastaraných aktov Jednotné akcie 96/610/SVV, 96/699/SVV, 96/747/SVV, 96/750/SVV, 97/339/SVV, 97/372/SVV, 98/427/SVV a akt Rady 1999/C 26/07 sa zrušujú. Článok 2 Prechodné ustanovenia Zmluvy uzavreté na základe aktu Rady 1999/C 26/07 sa naďalej riadia týmto aktom. Článok 3 Nadobudnutie účinnosti Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda [1] Ú. v. EÚ C 321, 31.12.2003, s. 1. [2] COM(2014) 368 final, 18.6.2014. [3] Jednotná akcia 96/610/SVV z 15. októbra 1996 prijatá Radou na základe článku K.3 Zmluvy o Európskej únii, týkajúca sa vytvorenia a udržiavania Zoznamu špecializovaných protiteroristických spôsobilostí, zručností a odborných znalostí na uľahčenie protiteroristickej spolupráce medzi členskými štátmi Európskej únie (Ú. v. ES L 273, 25.10.1996, s. 1). [4] Rozhodnutie Rady 2009/371/SVV zo 6. apríla 2009 o zriadení Európskeho policajného úradu (Europol) (Ú. v. EÚ L 121, 15.5.2009, s. 37). [5] Rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (Ú. v . EÚ L 210, 6.8.2008, s. 1). [6] Jednotná akcia Rady 96/699/SVV z 29. novembra 1996, prijatá Radou na základe článku K.3 Zmluvy o Európskej únii, týkajúca sa výmeny informácií o chemickom profilovaní drog na uľahčenie lepšej spolupráce medzi členskými štátmi v boji proti nezákonnému obchodovaniu s drogami (Ú. v. ES L 322 z 12. decembra 1996, s. 5). [7] Rozhodnutie Rady 2009/371/SVV zo 6. apríla 2009 o zriadení Európskeho policajného úradu (Europol), Ú. v. EÚ L 121, 15.5.2009, s. 37. [8] Dohovor z 29. mája 2000 o vzájomnej pomoci v trestných veciach medzi členskými štátmi Európskej únie, vypracovaný Radou v súlade s článkom 34 Zmluvy o Európskej únii. [9] Jednotná akcia Rady 96/747/SVV z 29. novembra 1996 prijatá Radou na základe článku K.3 Zmluvy o Európskej únii, týkajúca sa vytvorenia a udržiavania zoznamu špecializovaných spôsobilostí, zručností a odborných znalostí v boji proti medzinárodnému organizovanému zločinu, aby sa uľahčila spolupráca pri presadzovaní práva medzi členskými štátmi Európskej únie (Ú. v. ES L 342, 31.12.1996, s. 2). [10] Rozhodnutie Rady 2009/371/SVV zo 6. apríla 2009 o zriadení Európskeho policajného úradu (Europol) (Ú. v. EÚ L 121, 15.5.2009, s. 37). [11] Jednotná akcia Rady 96/750/SVV zo 17. decembra 1996 prijatá Radou na základe článku K.3 Zmluvy o Európskej únii, ktorá sa týka aproximácie právnych predpisov a praxe členských štátov Európskej únie na boj proti drogovej závislosti a na prevenciu a boj proti nezákonnému obchodovaniu s drogami (Ú. v. ES L 342 z 31. decembra 1996, s. 6). [12] Dohovor z 29. mája 2000 o vzájomnej pomoci v trestných veciach medzi členskými štátmi Európskej únie, vypracovaný Radou v súlade s článkom 34 Zmluvy o Európskej únii a Protokol k Dohovoru o vzájomnej pomoci v trestných veciach medzi členskými štátmi Európskej únie, vypracovaný Radou v súlade s článkom 34 Zmluvy o Európskej únii (Ú. v. ES C 326 z 21.11.2001). [13] Rámcové rozhodnutie Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami, Ú. v. EÚ L 335, 11.11.2004, s. 8. [14] Jednotná akcia 97/339/SVV z 26. mája 1997, prijatá Radou na základe článku K.3 Zmluvy o Európskej únii, týkajúca sa spolupráce v oblasti práva, poriadku a bezpečnosti (Ú. v. ES L 147, 5.6.1997, s. 1). [15] Rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (Ú. v . EÚ L 210, 6.8.2008, s. 1). [16] Rozhodnutie Rady 2002/348/SVV z 25. apríla 2002 týkajúce sa bezpečnosti v súvislosti s futbalovými zápasmi s medzinárodným rozmerom (Ú. v. ES L 121, 8.5.2002, s. 1). [17] Rozhodnutie Rady 2007/412/SVV z 12. júna 2007, ktorým sa mení a dopĺňa rozhodnutie 2002/348/SVV týkajúce sa bezpečnosti v súvislosti s futbalovými zápasmi s medzinárodným rozmerom (Ú. v. EÚ L 155, 15.6.2007, s. 76). [18] Jednotná akcia Rady 97/372/SVV z 9. júna 1997 schválená Radou na základe článku K.3 Zmluvy o Európskej únii, pre zdokonalenie cieľových kritérií, metód selekcie, atď. a zhromažďovania colných a policajných informácií (Ú. v. ES L 159, 17.6.1997, s. 1). [19] Akt Rady 98/C 24/01 z 18. decembra 1997 vypracovaný na základe článku K.3 Zmluvy o Európskej únii, dohovoru o vzájomnej pomoci a spolupráci medzi colnými správami (Ú. v. ES C 24, 23.1.1998). [20] Rozhodnutie Rady 2009/917/SVV z 30. novembra 2009 o využívaní informačných technológií na colné účely (Ú. v. EÚ L 323, 10.12.2009, s. 20). [21] Jednotná akcia Rady 98/427/SVV z 29. júna 1998, prijatá Radou na základe článku K.3 Zmluvy o Európskej únii, o dobrej praxi vo vzájomnej právnej pomoci v trestných veciach. [22] Dohovor z 29. mája 2000 o vzájomnej pomoci v trestných veciach medzi členskými štátmi Európskej únie, vypracovaný Radou v súlade s článkom 34 Zmluvy o Európskej únii a Protokol k Dohovoru o vzájomnej pomoci v trestných veciach medzi členskými štátmi Európskej únie, vypracovaný Radou v súlade s článkom 34 Zmluvy o Európskej únii (Ú. v. ES C 326 z 21.11.2001). [23] Ú. v. ES C 026, 30.1.1999, s. 23. [24] XXX [25] Jednotná akcia 96/610/SVV z 15. októbra 1996 prijatá Radou na základe článku K.3 Zmluvy o Európskej únii, týkajúca sa vytvorenia a udržiavania Zoznamu špecializovaných protiteroristických spôsobilostí, zručností a odborných znalostí na uľahčenie protiteroristickej spolupráce medzi členskými štátmi Európskej únie (Ú. v. ES L 273, 25.10.1996, s. 1). [26] Rozhodnutie Rady 2009/371/SVV zo 6. apríla 2009 o zriadení Európskeho policajného úradu (Europol) (Ú. v. EÚ L 121, 15.5.2009, s. 37). [27] Rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (Ú. v . EÚ L 210, 6.8.2008, s. 1). [28] Jednotná akcia Rady 96/699/SVV z 29. novembra 1996, prijatá Radou na základe článku K.3 Zmluvy o Európskej únii, týkajúca sa výmeny informácií o chemickom profilovaní drog na uľahčenie lepšej spolupráce medzi členskými štátmi v boji proti nezákonnému obchodovaniu s drogami (Ú. v. ES L 322 z 12. decembra 1996, s. 5). [29] Rozhodnutie Rady 2009/371/SVV zo 6. apríla 2009 o zriadení Európskeho policajného úradu (Europol), (Ú. v. EÚ L 121, 15.5.2009, s. 37). [30] Dohovor z 29. mája 2000 o vzájomnej pomoci v trestných veciach medzi členskými štátmi Európskej únie, vypracovaný Radou v súlade s článkom 34 Zmluvy o Európskej únii (Ú. v. ES C 197, 12.7.2000, s. 3) a Protokol k Dohovoru o vzájomnej pomoci v trestných veciach medzi členskými štátmi Európskej únie, vypracovaný Radou v súlade s článkom 197 Zmluvy o Európskej únii (Ú. v. ES C 326, 21.11.2001, s. 1). [31] Jednotná akcia Rady 96/747/SVV z 29. novembra 1996 prijatá Radou na základe článku K.3 Zmluvy o Európskej únii, týkajúca sa vytvorenia a udržiavania zoznamu špecializovaných spôsobilostí, zručností a odborných znalostí v boji proti medzinárodnému organizovanému zločinu, aby sa uľahčila spolupráca pri presadzovaní práva medzi členskými štátmi Európskej únie (Ú. v. ES L 342, 31.12.1996, s. 2). [32] Jednotná akcia Rady 96/750/SVV zo 17. decembra 1996 prijatá Radou na základe článku K.3 Zmluvy o Európskej únii, ktorá sa týka aproximácie právnych predpisov a praxe členských štátov Európskej únie na boj proti drogovej závislosti a na prevenciu a boj proti nezákonnému obchodovaniu s drogami (Ú. v. ES L 342 z 31. decembra 1996, s. 6). [33] Rámcové rozhodnutie Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami (Ú. v. EÚ L 335, 11.11.2004, s. 8). [34] Jednotná akcia 97/339/SVV z 26. mája 1997, prijatá Radou na základe článku K.3 Zmluvy o Európskej únii, týkajúca sa spolupráce v oblasti práva, poriadku a bezpečnosti (Ú. v. ES L 147, 5.6.1997, s. 1). [35] Rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (Ú. v . EÚ L 210, 6.8.2008, s. 1). [36] Rozhodnutie Rady 2002/348/SVV z 25. apríla 2002 týkajúce sa bezpečnosti v súvislosti s futbalovými zápasmi s medzinárodným rozmerom (Ú. v. ES L 121, 8.5.2002, s. 1). [37] Rozhodnutie Rady 2007/412/SVV z 12. júna 2007, ktorým sa mení a dopĺňa rozhodnutie 2002/348/SVV týkajúce sa bezpečnosti v súvislosti s futbalovými zápasmi s medzinárodným rozmerom (Ú. v. EÚ L 155, 15.6.2007, s. 76). [38] Jednotná akcia Rady 97/372/SVV z 9. júna 1997 schválená Radou na základe článku K.3 Zmluvy o Európskej únii, pre zdokonalenie cieľových kritérií, metód selekcie, atď. a zhromažďovania colných a policajných informácií (Ú. v. ES L 159, 17.6.1997, s. 1). [39] Akt Rady 98/C 24/01 z 18. decembra 1997 vypracovaný na základe článku K.3 Zmluvy o Európskej únii, dohovoru o vzájomnej pomoci a spolupráci medzi colnými správami (neapolský dohovor) (Ú. v. ES C 24, 23.1.1998). [40] Rozhodnutie Rady 2009/917/SVV z 30. novembra 2009 o využívaní informačných technológií na colné účely (Ú. v. EÚ L 323, 10.12.2009, s. 20). [41] Jednotná akcia Rady 98/427/SVV z 29. júna 1998, prijatá Radou na základe článku K.3 Zmluvy o Európskej únii, o dobrej praxi vo vzájomnej právnej pomoci v trestných veciach(Ú. v. ES L 191, 7.7.1998, s. 1). [42] Akt Rady z 3. decembra 1998, ktorým sa stanovuje Služobný poriadok uplatniteľný na zamestnancov Europolu (Ú. v. ES C 26, 30.1.1999, s. 23).